Nafarroako Parlamentuko Eskubide Sozialetako Batzordeak, 2020ko urtarrilaren 21ean egindako bileran, honako erabaki hau onetsi zuen: “Erabakia. Horren bidez, Nafarroako Gobernua premiatzen da gizarte-erakunde eta -eragileekin jorra dezan 209/1991 Foru Dekretua aldatzeko egindako zirriborroa”.

Legebiltzarreko Erregelamenduko 114. artikuluan ezarritakoa betez, aipatu erabakia Nafarroako Parlamentuko Aldizkari Ofizialean argitara dadin agintzen dut. Hona testua:

“Nafarroako Parlamentuak Nafarroako Gobernua premiatzen du:

– Gizarte-erakunde eta -eragileekin jorra dezan 209/1991 Foru Dekretua aldatzeko egindako zirriborroa, eta gero lehenbailehen onets dezan.

– Sektoreko enpresen eta erakundeen eta sindikatuen arteko negoziazio-mahaian parte har dezan, Nafarroa osoan lan-baldintzak arautuko dituen esku-hartze sozialeko hitzarmen autonomiko bat taxutzeko.

– Nafarroaren 2020rako aurrekontuetan jaso ditzan egin beharreko aurrekontu-igoerak, hitzarmen berritik heldu diren soldata-igoerei aurre egiteko hitzarmen horrek ukitzen dituen kontratu edo itunetan.

– Hitzarmen hori NAOn argitaratzen denean automatikoki eguneratu ditzan, bere departamentuen bidez, itun, hitzarmen edo kontratu horien partida ekonomikoak, lan-erregulazio berrira egokitzeko.

– Esku-hartze Sozialaren arloko Hitzarmen Sektoriala NAOn argitaratu ondoren lizitatzen diren baldintza-agiri berriek hitzarmena nahitaez bete beharrari buruzko klausulak izan ditzatela, eta hitzarmena ez betetzea hura deuseztatzeko arrazoi gisa jaso dezatela”.

Iruñean, 2020ko urtarrilaren 23an

Lehendakaria: Unai Hualde Iglesias